Il-Qorti laqgħet it-talba għall-estradizzjoni ta’ Sebastiano Brunno lejn l-Italja biex jiskonta s-sentenza kontrih għal reati kriminali li wettaq fl-1992 u li nstab ħati tagħhom fl-2009. Il-Maġistrat Aaron Bugeja qal li Brunno se jibqa’ jinżamm mill-pulizija Maltija għal mill-inqas 15 -il jum qabel ma jiġi estradit lejn l-Italja. Sebastiano Brunno jista’ jappella mis-sentenza. Sebastiano Brunno ta’ 56 sena, meqjus bħala wieħed mill-aktar kriminali perikolużi, kien arrestat f’Malta fil-bidu ta’ Ottubru li għadda. Huwa kien arrestat fl-appartament fejn jien qed joqgħod f’San Pawl il-Baħar wara ħidma konġunta bejn il-Pulizija ta’ Malta u l-Pulizija ta’ Sqallija. Sebastiano Brunno kien ilu mfittex sa mill-2009. Huwa għadu kkunsidrat bħala l-‘boss’ li jmexxi il-‘Cosca Nardo’ grupp mafjuż fi Sqallija u kien il-moħħ wara diversi reati u ġlied intern bejn fergħat tal-Mafia. Hu kien ikkundanat għal għomru il-ħabs fuq reati relatati mal-mafja u qtil ta raġel f’Lentini fl-1992, iżda irnexxielu jaħrab minn Sqallija. Malli kien arrestat f’Malta minnufih bdew il-proceduri biex Brunno jigi estradit lejn Sqallija u tressaq quddiem il-Qrati Maltin. Ħmistax wara l-arrest tiegħu f’Malta, il-Ministru tal-Gustizzja ta l-awtorizazzjoni tiegħu biex tibda l-kumpilazzjoni dwar l-estradizzjoni minn Malta tal-kap tal-mafja, Sebastiano Brunno. F’nofs Novembru huwa ntbagħat tliet xhur ħabs wara li nstab ħati li ffalsifika karta tal-identità. Qabel ma jintbagħat l-Italja, Brunno irid jiskonta f’Malta din il-piena ta’ ħabs.